Uredba Sveta (ES) št. 545/2002

z dne 18. marca 2002

o podaljšanju financiranja načrtov za izboljšanje kakovosti in trženja nekaterih vrst oreškov in rožičev, odobrenih v skladu z Naslovom IIa Uredbe (EGS) št. 1035/72, in določitvi posebne pomoči za lešnike

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 37 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju mnenja Ekonomsko-socialnega odbora [3],

ob upoštevanju naslednjega:

(1) Naslov IIa Uredbe Sveta (EGS) št. 1035/72 z dne 18. maja 1972 o skupni ureditvi trga za sadje in zelenjavo [4] določa različne posebne ukrepe za izboljšanje neustrezne proizvodne in tržne zmogljivosti za nekatere vrste oreškov in rožiče. Pomoč se dodeli organizacijam proizvajalcev, ki so bile ustrezno priznane in so predložile načrt, odobren s strani pristojnega organa, za izboljšanje kakovosti in trženja svojih proizvodov.

(2) Posebna pomoč, dodeljena za izdelavo in izvedbo načrta za izboljšanje kakovosti in trženja, opredeljena v členu 14(d)(2) Uredbe (EGS) št. 1035/72, je omejena na obdobje 10 let, da se omogoči postopni premik finančne odgovornosti na proizvajalce.

(3) Uredba (EGS) št. 1035/72 je bila razveljavljena z Uredbo Sveta (ES) št. 2200/96 z dne 28. oktobra 1996 o skupni ureditvi trga za sadje in zelenjavo [5]. Vendar pa se, kot je določeno v členu 53 Uredbe (ES) št. 2200/96, vse pravice, ki so jih pridobile organizacije proizvajalcev z uporabo naslova IIa Uredbe (EGS) št. 1035/72, ohranijo, dokler se ne izčrpajo.

(4) Veliko načrtov se je izteklo leta 2000, po poteku njihovega desetega leta. Ti načrti so postali upravičeni do enajstega leta pomoči z Uredbo Sveta (ES) št. 558/2001z dne 19. marca 2001, s katero se za obdobje do enega leta podaljša financiranje določenih načrtov za izboljšanje kakovosti in trženja, ki so bili odobreni v skladu z naslovom IIa Uredbe (ES) št. 1035/72 [6].

(5) Veliko dodatnih načrtov se je izteklo leta 2001, po poteku desetega leta.

(6) V skladu z Uredbo (ES) št. 2200/96 je Komisija posredovala Svetu poročilo o stanju izvajanja Uredbe (ES) št. 2200/96. V to poročilo je vključen opis rezultatov posebnih ukrepov za oreške in rožiče, ki so bili izvedeni v skladu z naslovom IIa Uredbe (EGS) št. 1035/72, niso pa predstavljeni končni predlogi za stalno podporo temu področju.

(7) V znak priznanja pomembne okoljevarstvene vloge, ki jo ima področje oreškov pri varovanju pred erozijo, požari in pri ohranjanju avtohtonega genetskega materiala, ter njegove pomembne družbene vloge pri tem, da zadržuje ljudi na podeželju in tako pomaga ohranjati podeželje, je primerno za leto 2001 tistim organizacijam proizvajalcev, katerih načrti za izboljšanje se iztečejo leta 2001 in ki še vedno izpolnjujejo merila za priznanje, odobriti nadaljnje financiranje njihovih načrtov iz proračuna za leto 2002. Sem je treba vključiti tiste organizacije proizvajalcev, katerih originalni načrti za izboljšanje so se iztekli leta 2000 in so bili podaljšani z Uredbo (ES) št. 558/2001.

(8) Območjem, ki izpolnjujejo pogoje, je treba omogočiti vključitev tistih območij v okviru načrta, ki so bila odobrena leta 1990 ali 1991 in potem vključena ali prestavljena v drugi načrt z združitvijo ali pripojitvijo organizacij proizvajalcev.

(9) Samo zahtevki za pomoč glede del, izvedenih do 15. junija 2002, so upravičeni do financiranja. Načrti, ki se jim je deseto leto izteklo po 15. juniju 2000, so bili upravičeni do enajstega leta podpore Skupnosti le do 15. junija 2001 v skladu z Uredbo (ES) št. 558/2001. Navedeni načrti bi morali biti upravičeni do podpore Skupnosti za obdobje med 15. junijem 2001 in 31. decembrom 2001, da bi se lahko neprekinjeno izvajali.

(10) Za poenostavitev upravnih postopkov je treba pomoč omejiti na tista območja, za katera je bil vložen zahtevek za pomoč v zadnjem letu načrta.

(11) Obdobje do enega leta ni dovolj dolgo, da bi se zaključilo krčenje, ki mu sledi ponovna zasaditev in/ali sprememba sort iz člena 2(1) Uredbe Sveta (EGS) št. 790/89 z dne 20. marca 1989 o določitvi višine dodatne pavšalne pomoči za ustanavljanje organizacij proizvajalcev in o najvišjem znesku pomoči za izboljšanje kakovosti in trženja v pridelovalnem področju oreškov in rožičev [7]. Zato je treba najvišjo pomoč na hektar plačati v zvezi z drugimi postopki, kot so določeni v členu 2(2) navedene uredbe, pri čemer Skupnost prispeva največ 75 %.

(12) Izvedbena pravila Uredbe Komisije (EGS) št. 2159/89 z dne 18. julija 1989 o podrobnih pravilih za izvajanje posebnih ukrepov za oreške in rožiče, kakor določa naslov IIa Uredbe Sveta (EGS) št. 1035/72 [8], bi morala veljati za obdobje podaljšanega izplačevanja pomoči.

(13) Tistim organizacijam proizvajalcev, ki niso upravičene do podaljšanja načrtov za izboljšanje v skladu s to uredbo, je treba odobriti pavšalno pomoč za lešnike, pridelane v tržnem letu 2001/2002, da bi se lahko spopadli z gospodarskim položajem na področju lešnikov –

SPREJEL NASLEDNJO UREDBO:

Člen 1

Priznane organizacije proizvajalcev, ki se ukvarjajo s proizvodnjo in trženjem oreškov in/ali rožičev in prejemajo pomoč v skladu z Naslovom IIa Uredbe (EGS) št. 1035/72, katerih načrti za izboljšanje kakovosti in trženja so bili odobreni leta 1990 ali 1991 ali ki obsegajo območja, odobrena leta 1990 ali 1991, lahko zaprosijo za podaljšanje navedene pomoči za ta območja za nadaljnje obdobje do enega leta v skladu z določbami členov 2 in 3 te Uredbe.

V tem obdobju organizacije proizvajalcev nadaljujejo z izvajanjem načrta, kot je bil odobren za zadnje leto.

V tej uredbi je zadnje leto načrta deseto leto za območja, odobrena leta 1991, in enajsto leto za območja, odobrena leta 1990 in za katere je bila odobritev podaljšana v skladu z določbami Uredbe (ES) št. 558/2001.

Člen 2

Pomoč:

(a) se izplača za tista območja in je omejena na tista območja, za katera je bil vložen zahtevek za pomoč za zadnje leto načrta;

(b) je omejena na največ 241,50 EUR na hektar, od katerih Skupnost prispeva največ 75 %;

(c) velja za obdobje do največ enega leta, neposredno po izteku zadnjega leta načrta, najkasneje pa 15. junija 2002.

Načrti, podaljšani v skladu z Uredbo (ES) št. 558/2001, ki jim je končno leto začelo teči po 15. juniju 2000, so upravičeni do podpore Skupnosti za obdobje od 15. junija 2001 do konca končnega leta.

Člen 3

Uredba (EGS) št. 2159/89 se smiselno uporablja za načrte, za katere je pomoč izplačana v skladu s členom 1.

Kadar je to potrebno, se sprejmejo dodatni izvedbeni ukrepi v skladu s postopkom iz člena 46 Uredbe (ES) 2200/96.

Člen 4

Člen 55 Uredbe (ES) št. 2200/96 se nadomesti z naslednjim:

"Člen 55

Za lešnike, pridelane v tržnem letu 2001/2002, se odobri pomoč 15 evrov/100 kg organizacijam proizvajalcev, priznanih v skladu z Uredbo (EGS) št. 1035/72 ali v skladu s to uredbo, ki izvajajo načrt izboljšanja kakovosti v smislu člena 14d Uredbe (EGS) št. 1035/72 ali operativni program v smislu člena 15 in ne prejemajo pomoči, določene s členoma 1 in 2 Uredbe (ES) št. 545/2002."

Člen 5

Ta uredba začne veljati tretji dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 18. marca 2002

Za Svet

Predsednik

M. Arias Cañete

[1] UL C 51 E, 26.2.2002, str. 380.

[2] Mnenje je bilo podano dne 19. februarja 2002 (še ni objavljeno v Uradnem listu Evropskih skupnosti).

[3] Mnenje je bilo podano dne 20. februarja 2002 (še ni objavljeno v Uradnem listu Evropskih skupnosti).

[4] UL L 118, 20.5.1972, str. 1. Uredba, kakor je bila nazadnje spremenjena z Uredbo Komisije (ES) št. 1363/95 (UL L 132, 16.6.1995, str. 1).

[5] UL L 297, 21.11.1996, str. 1. Uredba, kakor je bila nazadnje spremenjena z Uredbo Komisije (ES) št. 911/2001 (UL L 129, 11.5.2001, str. 3).

[6] UL L 84, 23.3.2001, str. 1.

[7] UL L 85, 30.3.1989, str. 6. Uredba, kakor je bila nazadnje spremenjena z Uredbo Komisije (ES) št. 1825/97 (UL L 260, 23.9.1997, str. 9).

[8] UL L 207, 19.7.1989, str. 19. Uredba, kakor je bila nazadnje spremenjena z Uredbo Komisije (ES) št. 94/2002 (UL L 17, 19.1.2002, str. 20).

--------------------------------------------------